[pic] | KOMISIJA EVROPSKIH SKUPNOSTI |

Bruselj, 18.6.2007

COM(2007) 330 konč.

2007/0114 (CNS)

Predlog

UREDBA SVETA

o dovoljenjih za ribolovne dejavnosti ribiških plovil Skupnosti zunaj voda Skupnosti in dostopu plovil tretjih držav do voda Skupnosti

(predložila Komisija)

OBRAZLOŽITVENI MEMORANDUM

1. Ozadje predloga

- Razlogi za predlog in njegovi cilji

Predlog upošteva predlog iz Akcijskega načrta 2006–2008 za poenostavitev in izboljšanje skupne ribiške politike[1]. Glede na spremenjene razmere za ribolov zunaj voda Skupnosti po sprejetju Uredbe Sveta (ES) št. 3317/94 z dne 22. decembra 1994 o določitvi splošnih določb glede dovoljenja za ribolov v vodah tretje države po sporazumu o ribolovu[2] in za izpolnjevanje mednarodnih obveznosti je treba vzpostaviti splošni sistem Skupnosti za dovoljenja za vse ribolovne dejavnosti plovil Skupnosti zunaj voda Skupnosti.

Tudi pravila v zvezi z dostopom plovil, ki plujejo pod zastavo tretje države, do voda Skupnosti, kot so zdaj opredeljena v več različnih pravnih dokumentih, je treba ponovno opredeliti in, če je ustrezno, uskladiti s pravili, ki veljajo za ribiška plovila Skupnosti.

Uvedba elektronske izmenjave podatkov v upravnem postopku, če je mogoča, bo omogočila hitrejše postopke, zagotovila bolj kakovostne rezultate, omogočila obveščanje vseh zadevnih uprav o dostopu do povratnih informacij na spletu ali prek elektronske pošte ter izboljšala splošno učinkovitost upravnega postopka.

- Splošno ozadje

Skupna ribiška politika (SRP) ne zajema le ribolovnih dejavnosti v vodah Skupnosti, ampak tudi ribolovne dejavnosti ribiških plovil Skupnosti zunaj teh voda. Ribolovne dejavnosti v mednarodnih vodah in v vodah tretjih držav so v glavnem zajete v dvostranskih ali večstranskih sporazumih, katerih pogodbenica je Skupnost. Da se izpolnijo obveznosti, ki izhajajo iz teh sporazumov, in dosežejo cilji skupne ribiške politike, je treba natančno določiti sklop pravil v zvezi s dovoljenjem za ribolovne dejavnosti in nadzorovanjem teh dejavnosti s strani držav članic in Komisije.

Ribiško ladjevje Skupnosti je dejavno v teritorialnih vodah približno 20 tretjih držav, kar je v skladu s področjem uporabe dvostranskih sporazumov med temi državami in Skupnostjo. Večina teh sporazumov vključuje finančni prispevek Skupnosti, kar velja zlasti za sporazume z afriškimi in južnoameriškimi državami, npr. z Gabonom, Zelenortskimi otoki, Senegalom, Mavretanijo, Madagaskarjem, Mozambikom, Mauritiusom, Sao Tomejem in Principom, Sejšeli, Kiribatijem, Mikronezijo in Salomonovimi otoki, vendar na primer tudi za sporazum z Grenlandijo. Vendar drugi sporazumi s severnimi državami, sklenjeni z Norveško, Islandijo in Ferskimi otoki ter Francosko Gvajano, ne vključujejo finančnega prispevka Skupnosti ter temeljijo predvsem na trgovanju z ribolovnimi pravicami.

Ladjevje Skupnosti izvaja ribolovne dejavnosti v mednarodnih vodah v okviru področja uporabe sporazumov različnih regionalnih organizacij za upravljanje ribištva: Organizacije za ribištvo severozahodnega Atlantika (NAFO), Mednarodne komisije za ohranitev atlantskega tuna (ICCAT), Komisije za tuna v Indijskem oceanu (IOTC), Komisije za ribištvo severovzhodnega Atlantika (NEAFC), Komisije za ribištvo zahodnega in srednjega Pacifika (WCPFC), Konvencije o ohranitvi morskega biološkega bogastva Antarktike (CCAMLR), Generalne komisije za ribištvo v Sredozemlju (GFCM), Medameriške komisije za tropske tune (IATTC) in Organizacije za ribištvo jugovzhodnega Atlantika (SEAFO).

Razen dejavnosti, ki jih urejajo navedeni sporazumi, izvajajo ribiška plovila Skupnosti ribolovne dejavnosti na odprtem morju, ki jih ne zajema noben posamezen sporazum.

Upravljanje ribolovnih dejavnosti se izvaja z izdajanjem dovoljenj za zadevna plovila. Vrste dovoljenj, ki jih je treba izdati, in postopki se razlikujejo glede na sporazum.

Pri dvostranskih sporazumih je za izdajo dovoljenja pristojna tretja država. Po sklenitvi sporazuma in razdelitvi pravic med državami članicami, ki jo izvedel Svet, Komisija predloži prošnje tretji državi in nato obvesti države članice o izdanih dovoljenjih. Upravni postopki v zvezi s temi vrstami sporazumov v državah članicah in Komisiji so pogosto zapleteni in zahtevajo sklope natančnih dokumentov za vsako zadevno plovilo. Kadar sporazum vključuje finančni prispevek Skupnosti, je potreben dodaten upravni postopek za izračun pristojbin, evidenco napak itd. V skladu s takšnimi sporazumi je 1 600 dovoljenj za ribolov na leto razdeljenih med 400 ribiških plovil Skupnosti. Pri sporazumih, ki ne vključujejo finančnega prispevka, so običajni prenosi kvot, zaradi česar so potrebni novi zahtevki za dovoljenja. V skladu s takšno vrsto sporazumov je 1 600 dovoljenj razdeljenih med približno 850 ribiških plovil Skupnosti.

Dovoljenje za ribolovne dejavnosti v skladu s sporazumi regionalne organizacije za upravljanje ribištva običajno usklajuje sekretariat regionalne organizacije za upravljanje ribištva. Postopki so na splošno bolj enostavni. V večini primerov se za izdajo dovoljenja pripravijo seznami plovil z dovoljenji za ribolov, ki se pošljejo sekretariatu regionalne organizacije za upravljanje ribištva. Vendar postopki, ki se uporabljajo v različnih regionalnih organizacijah za upravljanje ribištva, niso usklajeni. Zdaj ima dovoljenje za ribolov v okviru področja uporabe sporazumov regionalne organizacije za upravljanje ribištva približno 8 000 ribiških plovil Skupnosti (13 000 dovoljenj).

Plovilom, ki plujejo pod zastavo tretje države, se lahko odobri dostop do voda Skupnosti. Sedanja dovoljenja so bila izdana za 250 plovil, od katerih je večina norveških plovil z dovoljenjem za ribolov v vodah Skupnosti v okviru področja uporabe enoletnega sporazuma med Norveško in Skupnostjo. Postopek za dodeljevanje dovoljenj plovilom tretjih držav za ribolov v vodah Skupnosti se razlikuje od zgoraj navedenih dejavnosti. Pristojni organ za izdajanje takšnih dovoljenj je Komisija, pravila in postopki pa so določeni v zakonodaji Skupnosti in ne temeljijo na določbah, ki izhajajo iz zadevnih sporazumov.

- Obstoječe določbe na področju, na katero se nanaša predlog

Obstoječe določbe v zvezi z dodeljevanjem dovoljenj za ribolovne dejavnosti ribiških plovil Skupnosti zunaj voda Skupnosti so zdaj določene v več različnih pravnih dokumentih. Uredba (ES) št. 3317/94 vsebuje splošna pravila v zvezi s postopkom za pošiljanje vlog tretjim državam.

Razen teh postopkovnih določb obstaja več posameznih pravil v zvezi z dodeljevanjem dovoljenj za ribolovne dejavnosti v skladu z nekaterimi dvostranskimi sporazumi o ribolovu in sporazumi regionalne organizacije za upravljanje ribištva, kot so na primer uredbi Sveta (ES) št. 2847/1993 z dne 12. oktobra 1993 o oblikovanju nadzornega sistema na področju skupne ribiške politike[3], (ES) št. 41/2007 z dne 21. decembra 2006 o določitvi ribolovnih možnosti za leto 2007 in s tem povezanih pogojev za nekatere staleže rib in skupine staležev rib, ki se uporabljajo v vodah Skupnosti, in za plovila Skupnosti v vodah, kjer so potrebne omejitve ulova[4] ter več uredb Sveta o sprejetju določb v zvezi z dvostranskimi sporazumi o ribolovu in sporazumi regionalne organizacije za upravljanje ribištva.

Poleg tega so ribolovne dejavnosti ribiških plovil tretjih držav v vodah Skupnosti urejene v naslovu VI Uredbe (ES) št. 2847/93 ter v uredbi o letnih celotnih dovoljenih ulovih in kvotah.

Cilj predloga je uskladitev teh obstoječih določb ter razveljavitev Uredbe (ES) št. 3317/94 in nekaterih določb iz zgoraj navedenih uredb. Posebni pogoji, ki veljajo v skladu z različnimi sporazumi ter niso neposredno povezani s postopkom in pogoji za dodeljevanje dovoljenj za ribolov, veljajo še naprej.

- Usklajenost z drugimi politikami in cilji Unije

Predlog bo prispeval k doseganju ciljev skupne ribiške politike in Skupnosti omogočil boljše izpolnjevanje mednarodnih obveznosti.

2. Posvetovanje z zainteresiranimi stranmi in ocena učinka

- Posvetovanje z zainteresiranimi stranmi

Posvetovalne metode, glavni ciljni sektorji in splošni profil vprašancev

Komisija je imela več sestankov z nacionalnimi upravami. Posvetovala se je tudi s Svetovalnim odborom za ribištvo in ribogojstvo (ACFA).

Povzetek odgovorov in njihovo upoštevanje

Strani, ki so sodelovale pri posvetovanjih, so podprle predloge Komisije za pojasnitev, poenostavitev in izboljšanje postopkov upravljanja dovoljenj za ribolov.

Predlog za zagotovitev boljšega izpolnjevanja mednarodnih obveznosti je dobil splošno podporo. Nekateri člani odbora ACFA so izrazili zaskrbljenost glede uporabe sankcij v zvezi z manj resnimi kršitvami in pristojnostjo Komisije, da zavrne prenos prošenj.

- Zbiranje in uporaba izvedenskih mnenj

Zadevna strokovna področja/izvedenska mnenja

Upravitelji dovoljenj za ribolov nacionalnih upravah in Komisiji.

Uporabljena metodologija

Organiziranih je bilo več sestankov z zadevnimi strokovnjaki.

Glavne organizacije/strokovnjaki, s katerimi so potekala posvetovanja

Upravitelji dovoljenj za ribolov: države članice in upravno osebje Komisije.

Povzetek prejetih in uporabljenih nasvetov

Upoštevana so bila vsa razpoložljiva izvedenska mnenja za določitev vsebine predlagane uredbe.

Metode, uporabljene za javno objavo izvedenskih mnenj

Izvedenska mnenja in nasveti so zadevali upravne naloge. Javno niso bili objavljeni.

- Ocena učinka

Cilj te uredbe je poenostavitev in izboljšanje postopkov v zvezi z upravljanjem dovoljenj za ribolov.

Njena uporaba bo zelo vplivala na poenostavitev vsakodnevnega dela nacionalnih uprav in Komisije. Uredba uvaja jasna pravila in enoten postopek, ki se uporablja za upravljanje vseh dovoljenj za ribolov, ter splošno delitev pristojnosti med Komisijo in državami članicami.

Zmanjšala bo delovno obremenitev ne le upravljavcev, ampak tudi ribičev, zlasti z večjo informatizacijo in avtomatizacijo nekaterih postopkov. Glede na veliko količino dovoljenj za ribiška plovila Skupnosti, ki jih vsako leto obravnavajo nacionalne uprave in Komisija, bo to omogočilo boljše usklajevanje dela in bistveno poenostavilo vsakodnevne naloge teh uprav.

Uporaba Uredbe bo spodbudila boljše upoštevanje pravil ribičev in boljše uveljavljanje pravil skupne ribiške politike z uvedbo meril o izpolnjevanju pogojev, sankcijami ter boljšim poročanjem o ulovu in ribolovnem naporu.

3. Pravni elementi predloga

- Povzetek predlaganih ukrepov

Predlagana uredba določa splošna pravila in pogoje, ki se uporabljajo za vse prenose prošenj za dovoljenja. Tako se ne bo zagotovila le jasnost v zvezi s pogoji, ki jih morajo izpolnjevati države članice in ribiči, ampak bo lahko Komisija tudi uspešnejše in učinkovitejše upravljala prenose. Izvajanje Uredbe bo poenostavilo vsakodnevno delo nacionalnih uprav in Komisije. Uredba uvaja jasna pravila in enoten postopek, ki se uporablja za upravljanje vseh dovoljenj za ribolov, ter določa splošno delitev pristojnosti med Komisijo in državami članicami.

Predlog bo zagotovil tudi potreben pravni okvir za uporabo poenostavljenega in enotnega elektronskega prenosa podatkov ter izboljšanje poročanja. Takšna izmenjava ni nujna le za nadaljevanje tehničnega razvoja, ampak tudi za spodbujanje hitrejših postopkov, pri čemer se zmanjša nevarnost za napake, ki nastanejo med postopkom. Tak sistem bo Komisiji in državam članicam ter, kadar je primerno, ribičem omogočil dostopnost povratnih informacij na spletu ali prek elektronske pošte na vsaki stopnji postopka ter povečal splošno učinkovitost upravnega postopka.

Predlog bo poleg sprememb v zvezi z upravnim postopkom zagotovil boljše upoštevanje pravil s strani ribičev in boljše uveljavljanje pravil skupne ribiške politike z uvedbo meril o izpolnjevanju pogojev, sankcij ter boljšega poročanja o ulovu in ribolovnem naporu. Uredba iz dodeljevanja dovoljenj izključuje vsa plovila, ki v prejšnjem letu niso izpolnila obveznosti ali ki jih je regionalna organizacija za upravljanje ribištva uvrstila na seznam „plovil IUU“, ki so udeležena v nezakonitem, neprijavljenem in nereguliranem ribolovu.

Poleg tega se je izpolnjevanje mednarodnih obveznosti v skladu z različnimi sporazumi izboljšalo z uvedbo ukrepov, ki države članice zavezujejo, da prepovejo ribolov za plovilo, ki je bilo udeleženo v resni kršitvi ali uvrščeno na seznam IUU.

Da se zagotovi izpolnjevanje obveznosti poročanja držav članic v zvezi z ribolovnimi dejavnostmi s področja uporabe sporazumov, se poudarja uveljavljanje pravil Komisije, saj ima Komisija možnost, da zavrne prenos prošenj za državo članico, dokler ta v celoti ne izpolni navedene obveznosti poročanja.

Poleg tega mora imeti Komisija za preprečevanje prevelikega izkoriščanja ribolovnih pravic možnost, da zavrne prenos prošenj za dovoljenja, če je jasno, da razpoložljivih ribolovnih možnosti za zadevno državo glede na število zahtevanih dovoljenj ni dovolj.

Končno bi bilo treba za čim večjo izkoriščenost ribolovnih možnosti, ki so na voljo Skupnosti, uvesti nekatere ukrepe, ki omogočajo začasno ponovno dodelitev dovoljenj za ribolov v primeru premajhne izkoriščenosti ribolovnih možnosti.

- Pravna podlaga

Glede na široko področje uporabe Uredbe in ob upoštevanju pomembnosti tega dokumenta za delovanje skupne ribiške politike v mednarodnem smislu je pravna podlaga člen 37 Pogodbe.

- Načelo subsidiarnosti

Predlog spada v okvir skupne ribiške politike, ki je v izključni pristojnosti Skupnosti. Načelo subsidiarnosti se zato ne uporablja.

- Načelo sorazmernosti

Predlog je skladen z načelom sorazmernosti iz naslednjega(-ih) razloga(-ov):

- predlog omogoča Skupnosti izpolnjevanje mednarodnih obveznosti;

- predlog izraža pravično razdelitev finančne in upravne obremenitve na vse udeležence.

- Izbira instrumentov

Predlaga se predpis v obliki uredbe, ker gre za področje v izključni pristojnosti Skupnosti in zahteva neposredno uporabo pravil, ki je podobna za vse udeležence.

4. Proračunske posledice

Predlog nima posledic za proračun Skupnosti.

2007/0114 (CNS)

Predlog

UREDBA SVETA

o dovoljenjih za ribolovne dejavnosti ribiških plovil Skupnosti zunaj voda Skupnosti in dostopu plovil tretjih držav do voda Skupnosti

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 37 Pogodbe,

ob upoštevanju predloga Komisije[5],

ob upoštevanju mnenja Evropskega parlamenta[6],

ob upoštevanju naslednjega:

(1) Uredba Sveta (ES) št. 3317/94 z dne 22. decembra 1994 o določitvi splošnih določb glede dovoljenja za ribolov v vodah tretje države po sporazumu o ribolovu[7] določa postopek za dodeljevanje dovoljenj za ribolovne dejavnosti ribiških plovil Skupnosti v vodah, ki so v pristojnosti tretjih držav, v skladu s področjem uporabe sporazumov o ribolovu, ki so jih sklenile Skupnost in tretje države. Postopek iz navedene uredbe ni več ustrezen za potrebe v zvezi z mednarodnimi obveznostmi, ki izhajajo iz dvostranskih sporazumov o ribolovu ter večstranskih sporazumov in konvencij, sprejetih v okviru regionalnih organizacij za upravljanje ribištva. Poleg tega zadevna uredba ni več ustrezna za doseganje ciljev skupne ribiške politike, zlasti v zvezi s trajnostnim ribištvom in nadzorom.

(2) Zaradi Akcijskega načrta 2006–2008 za poenostavitev in izboljšanje skupne ribiške politike[8] ter spremenjenih razmer za ribolov zunaj voda Skupnosti po sprejetju Uredbe (ES) št. 3317/94 in da se zagotovi izpolnjevanje mednarodnih obveznosti, je treba uvesti splošen sistem Skupnosti za dodelitev dovoljenj za vse ribolovne dejavnosti plovil Skupnosti zunaj voda Skupnosti. Poleg tega je treba pravila za dostop plovil, ki plujejo pod zastavo tretje države, do voda Skupnosti, kot so zdaj opredeljena v več različnih pravnih dokumentih, ponovno opredeliti in, če je ustrezno, uskladiti s pravili, ki veljajo za ribiška plovila Skupnosti.

(3) Plovila Skupnosti smejo izvajati ribolovne dejavnosti zunaj voda Skupnosti le, če so pridobila dovoljenje organa, ki je pristojen za dodelitev dovoljenj za zadevne ribolovne dejavnosti, kot so pristojni organ tretje države, v vodah katere se izvajajo te dejavnosti, organ, pristojen za dodelitev dovoljenj za ribolovne dejavnosti v mednarodnih vodah iz določb, ki jih je sprejela regionalna organizacija za upravljanje ribištva, ali pristojni organi države članice, kadar dovoljenja zadevajo ribolovne dejavnosti, ki niso urejene z nobenim sporazumom.

(4) Pomembno je, da se jasno opredelijo pristojnosti Komisije in držav članic glede postopkov za dodeljevanje dovoljenj za ribolovne dejavnosti plovil Skupnosti zunaj voda Skupnosti; v zvezi s tem mora Komisija zagotoviti izpolnjevanje mednarodnih obveznosti in določb skupne ribiške politike ter da so prošnje za prenos zahtevkov pripravljene in prenesene v skladu z roki iz zadevnih sporazumov.

(5) Glede na mednarodne obveznosti in cilje skupne ribiške politike se plovila, ki so v preteklih 12 mesecih sodelovale v resnih kršitvah ali so uvrščena na mednarodno priznan seznam plovil, ki so udeležena v nezakonitem, neprijavljenem in nereguliranem ribolovu (seznam IUU), ne smejo šteti za upravičene do pridobitve dovoljenja za vse ribolovne dejavnosti zunaj voda Skupnosti. Poleg tega morajo države članice takoj sprejeti ukrepe za preprečevanje nadaljevanja ribolovnih dejavnosti svojih plovil, ki so bila udeležena v takšnih dejavnostih.

(6) Poleg tega mora imeti Komisija, potem ko je državi članici omogočila zaslišanje, če ta v skladu s skupno ribiško politiko ni izpolnila obveznosti glede ribolovnih dejavnosti svojih plovil zunaj voda Skupnosti, v nekaterih primerih možnost, da zavrne prenos zahtevkov za pridobitev dovoljenja za ribolov zadevne države članice, dokler ta ne izpolni zadevnih obveznosti.

(7) Uvodna izjava o začasni dodelitvi: [v skladu z besedilom iz dokumenta KOM(2005) 238 konč. po sprejetju navedene uredbe].

(8) Za zagotovitev popolne izkoriščenosti ribolovnih možnosti, ki so na voljo Skupnosti v skladu s sporazumi o ribolovu, mora biti Komisija pooblaščena, da začasno ponovno dodeli ribolovne možnosti, ki jih neka država članica ne uporablja, brez poseganja v relativno stabilnost za dodeljevanje ribolovnih možnosti med države članice.

(9) Določbe o nadzoru izkoriščanja ribolovnih možnosti zunaj voda Skupnosti in ribolovnih možnosti v vodah Skupnosti, dodeljenih tretjim državam, morajo biti usklajene in morajo omogočati pravočasno ukrepanje, da se državam članicam in tretjim državam prepreči preveliko izkoriščanje teh možnosti.

(10) Za dosledno in učinkovito preganjanje kršitev mora biti omogočena možnost za celovito uporabo poročil o pregledih in nadzoru, ki jih pripravijo inšpektorji Komisije, Skupnosti, držav članic in tretjih držav.

(11) Vsi podatki v zvezi s sporazumi in dejavnostmi plovil Skupnosti, ki lovijo ribe zunaj voda Skupnosti, morajo biti posodobljeni in, če je primerno, na voljo zadevnim državam članicam in tretjim državam. Zato je treba vzpostaviti poseben informacijski sistem.

(12) Vzpostaviti je treba prilagodljivost, ki omogoča izvzetje iz te uredbe, kadar je to potrebno za zagotovitev izpolnjevanja mednarodnih obveznosti; ukrepe za izvajanje te uredbe je treba sprejeti v skladu s Sklepom Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil[9].

(13) Uredbo (ES) št. 3317/94 in določbe v zvezi z dostopom ribiških plovil tretjih držav do voda Skupnosti iz Uredbe (ES) št. 1627/94 z dne 27. junija 1994 o splošnih določbah v zvezi s posebnimi ribolovnimi kartami[10] in Uredbe (ES) št. 2847/93 z dne 12. oktobra 1993 o oblikovanju nadzornega sistema na področju skupne ribiške politike[11] je treba razveljaviti –

SPREJEL NASLEDNJO UREDBO:

POGLAVJE I

SPLOŠNE DOLOČBE

Člen 1

Področje uporabe in cilji

Ta uredba predpisuje določbe v zvezi z:

(a) dodeljevanjem dovoljenj za ribiška plovila Skupnosti

(i) za izvajanje ribolovnih dejavnosti v vodah, ki so pod suverenostjo ali pristojnostjo tretje države, v okviru sporazuma, sklenjenega med Skupnostjo in zadevno državo, ali

(ii) za izvajanje ribolovnih dejavnosti s področja uporabe sporazuma o ribolovu, sprejetega v okviru regionalne organizacije za upravljanje ribištva (v nadaljnjem besedilu „regionalna organizacija“), ali

(iii) za izvajanje ribolovnih dejavnosti zunaj voda Skupnosti, ki ne spadajo na področje uporabe sporazuma o ribolovu;

(b) dodeljevanjem dovoljenj za plovila, ki plujejo pod zastavo države članice, razen za ribiška plovila Skupnosti, za izvajanje dejavnosti zunaj voda Skupnosti v okviru sporazuma;

(c) dodeljevanjem dovoljenj za obrate, plovila ali naprave Skupnosti za izvajanje ribogojstva zunaj voda Skupnosti v okviru sporazuma;

(d) dodeljevanjem dovoljenj za plovila tretje države za izvajanje ribolovnih dejavnosti v vodah Skupnosti;

in obveznosti poročanja v zvezi z dodeljenimi dovoljenji za dejavnosti.

Člen 2

Opredelitve pojmov

Za namene te uredbe se uporabljajo naslednje opredelitve pojmov:

(a) sporazum: sporazum o ribolovu, sklenjen ali podpisan v skladu s členom 300 Pogodbe;

(b) ribolovne dejavnosti: ulov rib, obdržanje na krovu, predelava, pretovarjanje ali prevoz rib;

(c) ribogojstvo: reja rib v mrežasti kletki ali pretovarjanje rib v mrežaste kletke za pitanje ali gojenje in s tem povezane dejavnosti reje, nabiranja ali ulova;

(d) ribiško plovilo Skupnosti: ribiško plovilo Skupnosti, kot je določeno v členu 3(d) Uredbe (ES) št. 2371/2002 z dne 20. decembra 2002 o ohranjevanju in trajnostnem izkoriščanju ribolovnih virov v okviru skupne ribiške politike[12];

(e) evidenca ribiškega ladjevja Skupnosti: evidenca ribiškega ladjevja Skupnosti, kot je določena v členu 15(3) Uredbe (ES) št. 2371/2002;

(f) ribolovna možnost: ribolovna možnost, kot je določena v členu 3(q) Uredbe (ES) št. 2371/2002;

(g) pristojni organ: organ, pristojen za dodeljevanje dovoljenj za ribolovne dejavnosti ribiških plovil Skupnosti v skladu s sporazumom;

(h) dovoljenje za ribolov: pravica do izvajanja ribolovnih dejavnosti v določenem obdobju na posameznem območju ali za posamezen ribolov;

(i) ribolovni napor: ribolovni napor, kot je določen v členu 3(h) Uredbe (ES) št. 2371/2002;

(j) elektronski prenos: prenos podatkov v elektronski obliki, z vsebino, obliko in protokolom, ki jih določi Komisija ali o katerih se dogovorijo pogodbenice sporazuma;

(k) mešani ribolov: ribolovne dejavnosti, usmerjene v več kot eno vrsto in katerih posledica je ulov najmanj dveh različnih vrst, pri čemer znaša ulov posamezne vrste najmanj 4 % skupnega ulova v vrednosti ali biomasi;

(l) ribolovna kategorija: razdelitev ribiškega ladjevja na podlagi meril, kot so zlasti vrsta plovil, vrsta ribolovnih dejavnosti in uporabljeno ribolovno orodje;

(m) resna kršitev: resna kršitev, kot je opredeljena v Uredbi (ES) št. 1447/99 z dne 24. junija 1999 o seznamu načinov vedenja, ki resno kršijo pravila skupne ribiške politike[13], ali resna kršitev ali prekršek v skladu z zadevnim sporazumom;

(n) seznam IUU: seznam ribiških plovil, za katere je bilo v okviru regionalne organizacije ugotovljeno, da so udeležena v nezakonitem, neprijavljenem in nereguliranem ribolovu;

(o) informacijski sistem Skupnosti za dodeljevanje dovoljenj za ribolov: informacijski sistem, ki ga je vzpostavila Komisija v skladu s členom 16;

(p) plovilo tretje države: plovilo, ki pluje pod zastavo tretje države in/ali je v njej prijavljeno.

POGLAVJE II

RIBOLOVNE DEJAVNOSTI RIBIŠKIH PLOVIL SKUPNOSTI ZUNAJ VODA SKUPNOSTI

Oddelek I

SPLOšNE DOLOčBE

ČLEN 3

Splošna določba

Ribolovne dejavnosti v vodah iz sporazuma lahko izvajajo le ribiška plovila Skupnosti, ki jim je bilo izdano dovoljenje v skladu s to uredbo.

Oddelek II

DOVOLJENJA ZA RIBOLOVNE DEJAVNOSTI V OKVIRU SPORAZUMOV

ČLEN 4

Izjava o interesu

1. Ko se sporazum sklene, Komisija o tem obvesti države članice.

2. Države članice z elektronskim prenosom najpozneje 15 dni po obvestilu Komisije iz odstavka 1 Komisiji sporočijo seznam plovil, ki jih zanima uporaba ribolovnih možnosti, dodeljenih Skupnosti z navedenim sporazumom, vključno z identifikacijsko številko evidence ribiškega ladjevja Skupnosti in mednarodnim radijskim klicnim signalom plovila ter vsemi drugi podatki, ki se zahtevajo v skladu s sporazumom ali ki so predpisani v skladu s postopkom iz člena 33(2).

Člen 5

Predložitev ribolovnega načrta

Države članice z elektronskim prenosom vsaj en mesec pred rokom za prenos zahtevkov iz sporazuma Komisiji predložijo ribolovni načrt, ki vsebuje število plovil, za katere nameravajo uporabiti dovoljenja za ribolov, skupaj z informacijami o načrtovanem ribolovnem naporu.

Člen 6

Predložitev prošenj za prenos zahtevkov

1. Države članice morajo Komisiji vsaj 10 delovnih dni pred iztekom roka za prenos zahtevkov iz sporazuma ali, če rok v sporazumu ni določen, vsaj 10 delovnih dni pred iztekom roka, ki ga določi Komisija, prek elektronskega prenosa predložiti prošnje za dovoljenja za ribolov zadevnih ribiških plovil v skladu z ribolovnim načrtom iz člena 5.

2. Prošnje iz odstavka 1 vključujejo vsaj identifikacijsko številko evidence ribškega ladjevja Skupnosti in mednarodni radijski klicni signal plovila ter vse druge podatke, ki se zahtevajo v skladu s sporazumom ali ki so predpisani v skladu s postopkom iz člena 33(2).

Člen 7

Merila o izpolnjevanju pogojev

1. Države članice Komisiji ne predložijo prošenj za dovoljenje za ribolov ribiških plovil, ki plujejo pod njihovo zastavo in:

(a) ki niso upravičena do dovoljenja za ribolov v skladu z zadevnim sporazumom ali niso vključena na seznam plovil, ki so ga sporočile v skladu s členom 4;

(b) ki so v preteklih 12 mesecih ribolovnih dejavnosti v skladu z zadevnim sporazumom ali, v primeru novega sporazuma, ribolovnih dejavnosti iz sporazuma, ki je bil predhoden temu sporazumu, storila resno kršitev ali, kadar je primerno, še niso izpolnila pogojev v skladu z navedenim sporazumom za navedeno obdobje;

(c) ki so vključena na seznam plovil IUU;

(d) katerih podatki, ki jih vsebuje evidenca ribiškega ladjevja Skupnosti in informacijski sistem Skupnosti za dodeljevanje dovoljenj za ribolov v smislu člena 16, so nepopolni ali nenatančni;

(e) ki nimajo veljavnega ribolovnega dovoljenja, kot je naveden v Uredbi Komisije (ES) št. 1281/2005 z dne 3. avgusta 2005 o upravljanju z dovoljenji za gospodarski ribolov in osnovnih podatkih, ki jih morajo ta vsebovati[14];

(f) katerih podatki, ki jih zahteva sporazum, niso na voljo pristojnim organom;

(g) katerih prošnje za dovoljenja za ribolov niso v skladu z določbami zadevnega sporazuma in te uredbe.

2. Vsaka država članica zagotovi, da je število prošenj za dovoljenja za ribolov, za prenos katerih zaprosi, prilagojeno razpoložljivim ribolovnim možnostim za zadevno državo članico v skladu s sporazumom.

Člen 8

Prenos s strani Komisije

1. Komisija posreduje zahtevke zadevnim pristojnim organom v 10 delovnih dneh po prejetju prošnje od države članice in v skladu z določbami iz tega člena.

2. Komisija pregleda ribolovne načrte in prošnje za prenos zahtevkov, pri čemer upošteva:

(a) ribolovne možnosti, ki jih je vsaki državi članici dodelil Svet na podlagi člena 20 Uredbe (ES) št. 2371/2002 ali v skladu s členom 300 Pogodbe, in

(b) pogoje iz sporazuma.

3. Komisija preveri:

(a) ali se pogoji iz člena 7 upoštevajo in

(b) ali je število zahtevkov za dovoljenja za ribolov, za katera zadevne državne članice zahtevajo prenos, skladno z ribolovnimi možnostmi, ki so na voljo na podlagi sporazuma, pri čemer se upoštevajo prošnje vseh držav članic in, kadar je primerno, ribolovni načrti.

Člen 9

Zavrnitev prenosa posameznih zahtevkov

1. Komisija pristojnim organom ne prenese zahtevkov, v katerih:

(a) so podatki, ki jih je zagotovila država članica, nepopolni;

(b) so ribolovne možnosti za zadevno državo članico nezadostne glede na število zahtevkov, ki jih je ta predložila;

(c) niso izpolnjeni pogoji iz sporazuma in te uredbe.

2. Če se prenos ene ali več zahtevkov zavrne, Komisija o tem takoj obvesti zadevno državo članico in navede razloge.

Člen 10

Zavrnitev prenosa vseh zahtevkov, ki jih je predložila država članica

Kadar Komisija meni, da država članica ni izpolnila vseh obveznosti iz Priloge I v zvezi s posameznim sporazumom, obvesti o tem državo članico in tej državi članici omogoči, da predloži svoje ugotovitve. Če Komisija ugotovi, da je glede na katere koli ugotovitve, ki jih je predložila država članica, prišlo do kršitev teh obveznosti, se ob ustreznem upoštevanju načel upravičenega pričakovanja in sorazmernosti odloči izključiti plovila te države članice iz nadaljnjega sodelovanja v skladu z navedenim sporazumom.

Člen 11

Obveščanje

1. Komisija prek elektronskega prenosa takoj obvesti državo članico zastave o odločitvi pristojnega organa, da dovoljenje za ribolov dodeli ali ga za posamezno ribiško plovilo ne dodeli. Spremni in izvirni dokumenti se pošljejo v papirni obliki, kadar se tako zahteva v skladu s sporazumom.

2. Države članice zastave takoj obvestijo lastnike zadevnih ribiških plovil o informacijah, ki so jih prejele v skladu z odstavkom 1.

3. Če pristojni organ obvesti Komisijo, da se je odločil za začasen ali trajen odvzem dovoljenja za ribolov, ki je bilo izdano za ribiško plovilo Skupnosti v skladu s sporazumom, Komisija z elektronskim prenosom o tem takoj obvesti državo članico zastave zadevnega plovila. Država članica takoj posreduje te informacije lastniku zadevnega plovila.

4. Komisija opravlja preglede, da zagotovi skladnost s sporazumom po posvetovanju z državo članico zastave in zadevnim pristojnim organom, ter oba obvesti o rezultatu.

Člen 12

Začasna dodelitev

Če Svet še ni sprejel sklepa o začasni uporabi novega protokola k dvostranskemu sporazumu o ribolovu s tretjo državo, ki dodeljuje ribolovne možnosti med državami članicami, prenese Komisija zahtevke za dovoljenja za ribolov zadevni tretji državi v skladu s to uredbo brez poseganja v določbe, ki jih Svet sprejme pozneje. Za namene tega prenosa uporabi Komisija metodo dodeljevanja ribolovnih možnosti, ki je bila veljavna v predhodnem protokolu. [Besedilo v skladu z besedilom iz dokumenta COM (2005) 238 konč. se ustrezno spremeni po sprejetju navedene uredbe]

Člen 13

Nezadostna izkoriščenost ribolovnih možnosti

1. Če se na podlagi ribolovnega načrta iz člena 5 ali prošnje za prenos zahtevkov iz člena 6 zdi, da število dovoljenj za ribolov ali količina ribolovnih možnosti, ki so dodeljene Skupnosti v skladu s sporazumom, nista v celoti uporabljena, Komisija o tem obvesti zadevne države članice in jih prosi za potrditev, da ne bodo uporabile teh ribolovnih možnosti. Če Komisija ne dobi odgovora v roku, ki ga je določila, pomeni to potrditev, da plovila zadevne države članice ne bodo izkoristile svojih ribolovnih možnosti v celoti.

2. Ko prejme Komisija potrditev zadevne države članice, oceni skupno količino neizkoriščenih ribolovnih možnosti in da to oceno na voljo državam članicam.

3. Države članice, ki želijo izrabiti neizkoriščene ribolovne možnosti iz odstavka 2, predložijo Komisiji v skladu s členom 5 in v roku, ki ga je določila Komisija, seznam vseh plovil, za katera nameravajo zaprositi za dovoljenja za ribolov, ter prošnja za prenos zahtevkov za vsako od teh plovil v skladu s členom 6.

4. Komisija se odloči o ponovni dodelitvi v skladu s postopkom iz člena 33(2), pri čemer si prizadeva najti skupen dogovor med zadevnimi državami članicami ali, če se tak dogovor ne doseže, upošteva merila iz Priloge II, ter o tem obvesti zadevne države članice.

5. Po 10 delovnih dneh od obvestila iz odstavka 4 prenese Komisija zadevne zahtevke pristojnemu organu v skladu s členom 8.

6. Prenos zahtevkov v skladu s tem členom na noben način ne vpliva na prihodnjo dodelitev ribolovnih možnosti med države članice.

Oddelek III

RIBOLOVNE DEJAVNOSTI, KI NE SPADAJO NA PODROčJE UPORABE SPORAZUMA

ČLEN 14

Splošne določbe

1. Države članice pridobijo informacije o obstoju kakršnega koli dogovora med državljani držav članic in tretje države, ki omogočajo ribiškim plovilom, ki plujejo pod njihovo zastavo, da izvajajo ribolovne dejavnosti v vodah, ki so v pristojnosti ali pod suverenostjo tretje države, in o tem obvestijo Komisijo s predložitvijo seznama zadevnih plovil.

2. Kadar so ribolovne dejavnosti iz odstavka 1 usmerjene na stalež, ki je zunaj varnih bioloških meja, kot je določeno v členu 3(1) Uredbe (EC) št. 2371/2002, lahko Komisija od zadevne države članice zahteva, da predloži oceno staleža, in določi omejitve za zadevne ribolovne dejavnosti, kadar je to potrebno za zaščito staleža in po nasvetu Znanstvenega, tehničnega in gospodarskega odbora za ribištvo (STECF) iz člena 33 Uredbe (ES) št. 2371/2002.

Člen 15

Dovoljenja, ki jih izdajajo države članice

1. Ribiška plovila Skupnosti lahko izvajajo ribolovne dejavnosti zunaj voda Skupnosti, ki jih sporazum ne zajema, če jim je dovoljenje izdala njihova država članica zastave v skladu z nacionalnimi določbami.

2. Ribiškim plovilom Skupnosti, ki so v 12 mesecih pred datumom, na katerega začne veljati dovoljenje, storile resne kršitve ali ki so vključena na seznam plovil IUU, se ne dodeli dovoljenje za izvajanje ribolovnih dejavnosti iz odstavka 1.

3. Države članice obvestijo Komisijo 30 dni pred začetkom ribolovnih dejavnosti iz odstavka 1 o plovilih, ki imajo dovoljenje za ribolov v skladu z odstavkom 1, pri čemer navedejo obdobje in območje, za katera velja dovoljenje.

Oddelek IV

OBVEZNOSTI POROčANJA IN OPUSTRITEV RIBOLOVNIH DEJAVNOSTI

ČLEN 16

Informacijski sistem za dodeljevanje dovoljenj za ribolov

1. Komisija vzpostavi informacijski sistem Skupnosti za dodeljevanje dovoljenj za ribolov, ki vsebuje podatke o dovoljenjih, izdanih v skladu s to uredbo. Komisija lahko za ta namen oblikuje spletišče.

2. Države članice zagotovijo, da vsebuje informacijski sistem Skupnosti za dodeljevanje dovoljenj za ribolov podatke o dovoljenjih za ribolov, zahtevane v skladu s sporazumom. Države članice zagotovijo, da se ti podatki stalno posodabljajo.

Člen 17

Poročanje o ulovu in ribolovnem naporu

1. Brez poseganja v določbe iz naslovov II in IIa Uredbe (ES) št. 2857/93 posredujejo ribiška plovila Skupnosti, za katera so bila izdana dovoljenja za ribolov v skladu z oddelkom II ali III, vsak dan svojemu nacionalnemu pristojnemu organu podatke o svojem ulovu in ribolovnem naporu.

2. Države članice zberejo podatke iz odstavka 1 in jih pred 15. dnem vsakega koledarskega meseca prek elektronskega prenosa posredujejo Komisiji ali organu, ki ga za ta namen določi Komisija, za vsak stalež, skupino staležev ali ribolovno kategorijo, količino ulova in, kadar tako zahteva sporazum ali kakršna koli uredba o izvajanju tega sporazuma, podatke o ribolovnem naporu, zbrane s strani plovil pod njihovo zastavo v vodah, ki spadajo na področje uporabe sporazuma, v predhodnem mesecu in med ribolovnimi dejavnostmi zunaj voda Skupnosti, ki ne spadajo na področje uporabe sporazuma.

Člen 18

Nadzor nad ulovom in ribolovnim naporom

1. Brez poseganja v določbe iz poglavja V Uredbe (ES) št. 2371/2002 zagotovijo države članice izpolnjevanje obveznosti glede poročanja o ulovu in ribolovnemu naporu, kot je določeno v zadevnem sporazumu.

2. Države članice obvestijo Komisijo o ukrepih, ki so jih sprejele za preprečevanje prevelike izrabe ribolovnih možnosti s strani plovil pod njihovo zastavo, za katera so bila izdana dovoljenja za ribolov v skladu s to uredbo.

Člen 19

Opustitev ribolova

1. Brez poseganja v člen 26(4) Uredbe (ES) št. 2371/2002 in člen 21(3) Uredbe (EC) št. 2847/93 država članica takoj prepove ribolovne dejavnosti za zadevno področje, stalež ali skupino staležev, kadar meni, da so ribolovne možnosti, ki so ji bile dodeljene, izčrpane.

2. Kadar so ribolovne možnosti, ki so dodeljene državi članici, izražene v smislu omejitev ulova in napora, države članice prepovejo ribolovne dejavnosti za zadevno območje, stalež ali skupino staležev, takoj ko je ena od teh možnosti izkoriščena.

3. Kadar so dovoljenja za ribolov izdana za mešani ribolov in je eden od zadevnih staležev ali skupin staležev izkoriščen, prepove država članica vse ribolovne dejavnosti, ki so del mešanega ribolova.

4. Države članice takoj obvestijo Komisijo o vsaki prepovedi ribolovnih dejavnosti, za katero se odloči v skladu s tem členom.

5. Kadar Komisija ugotovi, da so ribolovne možnosti, ki so dodeljene Skupnosti ali državi članici, izkoriščene, o tem obvesti zadevne države članice in od njih zahteva, da prepovejo ribolovne dejavnosti v skladu z določbami iz odstavkov 1 do 4.

Člen 20

Začasni odvzem dovoljenj za ribolov

1. Če je ribiško plovilo Skupnosti storilo resen prekršek, država članica zagotovi, da to plovilo do konca veljavnosti dovoljenja za ribolov, izdanega v skladu z zadevnim sporazumom, ne sme več uporabljati navedenega dovoljenja in o tem prek elektronskega prenosa takoj obvesti Komisijo.

2. Po prejemu podatkov v skladu z odstavkom 1 Komisija o tem obvesti zadevni pristojni organ in od njega zahteva, da odvzame dovoljenje za ribolov.

3. Poročila o pregledih in nadzoru, ki jih pripravijo inšpektorji Komisije, Skupnosti, držav članic ali tretje države, ki je stranka zadevnega sporazuma, so dopusten dokaz v upravnih ali sodnih postopkih katere koli države članice. Pri ugotavljanju dejstev se jih bo obravnavalo enako kot poročila o pregledih in nadzoru držav članic.

Oddelek V

DOSTOP DO PODATKOV

ČLEN 21

Dostop do podatkov

1. Brez poseganja v obveznosti iz Direktive 2003/4/ES Evropskega Parlamenta in Sveta z dne 28. januarja 2003 o dostopu javnosti do informacij o okolju in o razveljavitvi Direktive Sveta 90/313/EGS[15] se dostop do podatkov, ki jih države članice v skladu s tem poglavjem predložijo Komisiji ali organu, ki ga je določila Komisija, omogoči:

(a) vsem zadevnim uporabnikom iz držav članic in zadevnih pristojnih organov na spletišču, povezanem z informacijskim sistemom Skupnosti za dodeljevanje dovoljenj za ribolov. Podatki, ki so na voljo tem osebam, so omejeni na podatke, ki jih ti potrebujejo v okviru postopka za pridobitev dovoljenja za ribolov;

(b) vsem zadevnim uporabnikom iz pristojnih inšpekcijskih organov na spletišču, povezanem z informacijskim sistemom Skupnosti za dodeljevanje dovoljenj za ribolov. Podatki, ki so na voljo tem osebam, so omejeni na podatke, ki jih ti potrebujejo v okviru svojih inšpekcijskih pregledov.

2. Lastnik ali zastopnik plovila, ki je registrirano v informacijskem sistemu Skupnosti za dodeljevanje dovoljenj za ribolov, lahko prejme elektronsko kopijo podatkov, ki jih vsebuje evidenca, tako da Komisiji posreduje uradno prošnjo prek svoje nacionalne uprave.

POGLAVJE III

RIBOLOVNE DEJAVNOSTI PLOVIL, KI PLUJEJO POD ZASTAVO DRŽAVE ČLANICE IN NISO RIBIŠKA PLOVILA SKUPNOSTI, ZUNAJ VODA SKUPNOSTI

Člen 22

Ribolovne dejavnosti v okviru sporazuma

Kadar se zahteva ali je v skladu s sporazumom, se oddelka II in IV poglavja II uporabljata tudi za plovila, ki plujejo pod zastavo države članice in niso ribiška plovila Skupnosti ter sodelujejo v ribolovnih dejavnostih zunaj voda Skupnosti v okviru sporazuma.

POGLAVJE IV

RIBOGOJSTVO ZUNAJ VODA SKUPNOSTI

Člen 23

Ribogojstvo v okviru sporazuma

Kadar se zahteva ali je v skladu s sporazumom, se oddelka II in IV poglavja II uporabljata tudi za obrate, plovila in naprave Skupnosti, določene za ribogojstvo zunaj voda Skupnosti v okviru sporazuma.

POGLAVJE V

RIBOLOVNE DEJAVNOSTI PLOVIL TRETJIH DRŽAV V VODAH SKUPNOSTI

Člen 24

Splošne določbe

1. Plovila tretjih držav lahko:

(a) izvajajo ribolovne dejavnosti v vodah Skupnosti, če jim je bilo izdano dovoljenje za ribolov v skladu s tem poglavjem;

(b) pretovarjajo ali predelujejo, če jim je država članica, v vodah katere se bo dejavnost izvajala, izdala predhodno dovoljenje.

2. Plovila tretjih držav, ki imajo 31. decembra katerega koli koledarskega leta dovoljenje za izvajanje ribolovnih dejavnosti v skladu z naslednjimi sporazumi, lahko v skladu s temi sporazumi nadaljujejo z ribolovom od 1. januarja naslednjega leta, dokler se Komisija ne odloči izdati dovoljenje za ribolov za ta plovila za zadevno leto v skladu s členom 26.

- [Vključiti seznam sporazumov]

3. Komisija lahko spremeni seznam sporazumov iz odstavka 2 v skladu s postopkom iz člena 33(2).

Člen 25

Prenos zahtevkov

1. Zadevna tretja država Komisiji ob začetku veljavnosti sporazuma, ki zagotavlja tej državi ribolovne možnosti v vodah Skupnosti, prek elektronskega prenosa predloži seznam plovil, ki plujejo pod njeno zastavo in/ali so v njej registrirana ter nameravajo izkoristiti te možnosti.

2. V roku, ki je določen v sporazumu ali ga določi Komisija, predložijo pristojni organi tretje države Komisiji prek elektronskega prenosa zahtevke za dovoljenja za ribolov za ribiška plovila, ki plujejo pod njeno zastavo in/ali so v njej registrirana, s seznama, ki vsebuje mednarodni radijski klicni znak plovila in kakršne koli druge podatke, ki se zahtevajo v skladu s sporazumom ali postopkom iz člena 33(2).

Člen 26

Izdajanje dovoljenj za ribolov

1. Komisija pregleda zahtevke, pri čemer upošteva ribolovne možnosti, ki so dodeljene tretjim državam, in izda dovoljenja za ribolov v skladu z ukrepi, ki jih je sprejel Svet, in določbami, ki jih vsebuje zadevni sporazum.

2. Komisija obvesti pristojne organe tretje države in države članice o izdanih dovoljenjih za ribolov.

Člen 27

Upravičenost

Komisija izda dovoljenje za ribolov le za plovila tretje države:

(a) ki so upravičena do dovoljenja za ribolov v skladu s sporazumom in ki so, kadar je primerno, vključena na seznam plovil, prijavljenih za ribolov v skladu s tem sporazumom;

(b) ki v preteklih 12 mesecih v zvezi z ribolovnimi dejavnostmi v skladu z zadevnim sporazumom ali, v primeru novega sporazuma, z ribolovnimi dejavnostmi iz sporazuma, ki je bil predhoden zadevnemu sporazumu, niso storila resne kršitve;

(c) ki niso vključena na seznam plovil IUU;

(d) za katera so na voljo podatki, ki se zahtevajo v skladu s sporazumom;

(e) katerih zahtevki so v skladu z določbami zadevnega sporazuma in določbami tega poglavja.

Člen 28

Splošne obveznosti

Plovila tretjih držav, za katera je bilo izdano dovoljenje za ribolov v skladu s tem poglavjem, upoštevajo določbe skupne ribiške politike glede ohranitvenih in nadzornih ukrepov in druge določbe, ki urejajo ribolov ribiških plovil Skupnosti na območju, kjer delujejo, ter določbe iz sporazuma.

Člen 29

Nadzor nad ulovom in ribolovnim naporom

1. Plovila tretjih držav, ki izvajajo ribolovne dejavnosti v vodah Skupnosti, svojim nacionalnim organom in Komisiji ali organu, ki ga določi Komisija, vsak dan posredujejo podatke, ki

(a) se zahtevajo v skladu s sporazumom,

(b) jih določi Komisija v skladu s postopkom iz sporazuma, ali

(c) so določeni v skladu s postopkom iz člena 33(2).

2. Če se to zahteva v skladu z zadevnim sporazumom, zbirajo tretje države podatke o ulovu, ki jih posredujejo njihova plovila v skladu z odstavkom 1, in pred 15. dnem vsakega koledarskega meseca prek elektronskega prenosa posredujejo Komisiji ali organu, ki ga določi Komisija, podatke o količini vsakega staleža, skupine staležev ali ribolovne kategorije, ki so jih prejšnji mesec ulovila vsa plovila, ki plujejo pod njihovo zastavo v vodah Skupnosti.

Člen 30

Opustitev ribolova

1. Kadar so ribolovne možnosti, dodeljene zadevni tretji državi, izkoriščene, obvesti Komisija o tem takoj zadevno tretjo državo in pristojne inšpekcijske organe.

2. Od datuma obvestila se dovoljenja za ribolov, izdana za plovila, ki plujejo pod zastavo zadevne države, začasno odvzamejo za zadevne ribolovne dejavnosti, plovila pa nimajo več dovoljenja za izvajanje zadevnih ribolovnih dejavnosti.

3. Kadar so dovoljenja za ribolov izdana za mešani ribolov in je eden od zadevnih staležev izkoriščen, se za vse ribolovne dejavnosti, ki so del mešanega ribolova, uporablja odstavek 2.

4. Kadar zadeva začasni odvzem ribolovnih dejavnosti, ki se izvajajo v skladu z odstavkoma 2 ali 3, vse dejavnosti, za katere so dodeljena dovoljenja za ribolov, se ta dovoljenja dokončno odvzamejo.

5. Tretja država zagotovi, da so zadevna ribiška plovila takoj obveščena o uporabi tega člena in da prenehajo z zadevnimi ribolovnimi dejavnostmi.

Člen 31

Začasni ali trajni odvzem v primeru kršitev

1. Države članice takoj obvestijo Komisijo o vsaki zabeleženi kršitvi, ki zadeva plovila države članice, glede ribiških dejavnosti v vodah Skupnosti v skladu s sporazumom.

2. Glede na ta obvestila lahko Komisija začasno ali trajno odvzame dovoljenje za ribolov, ki je izdano v skladu s tem poglavjem. Komisija o tej odločitvi takoj obvesti tretjo državo.

3. Tretja država zagotovi, da je zadevno plovilo takoj obveščeno o uporabi tega člena in da preneha z zadevnimi ribolovnimi dejavnostmi.

4. Komisija takoj obvesti inšpekcijske organe držav članic o ukrepih, sprejetih v skladu z odstavkom 2.

POGLAVJE VI

IZVEDBENI UKREPI

Člen 32

Podrobna pravila

Podrobna pravila za uporabo te uredbe se lahko sprejmejo v skladu s postopkom iz člena 33(2). Ta pravila lahko predvidijo tudi izjeme glede obveznosti iz te uredbe, kadar se te izjeme lahko upravičijo glede na obveznosti iz sporazumov ali kadar bi obveznosti iz te uredbe pomenile nesorazmerno obremenitev v primerjavi z gospodarsko pomembnostjo dejavnosti.

Člen 33

Postopek odbora

1. Komisiji pomaga Odbor za ribištvo in ribogojstvo iz člena 30 Uredbe (ES) št. 2371/2002.

2. Pri sklicevanju na ta odstavek se uporabljata člena 4 in 7 Sklepa 1999/468/ES.

Obdobje iz člena 4(3) Sklepa 1999/468 ES se določi na 20 delovnih dni.

POGLAVJE VII

SPLOŠNE IN KONČNE DOLOČBE

Člen 34

Mednarodne obveznosti

Ta uredba ne posega v določbe iz zadevnih sporazumov in določbe Skupnosti o izvajanju navedenih določb.

Člen 35

Spremembe in razveljavitev

1. V Uredbi (ES) št. 1627/94 se črtajo člen 3(2), člen 4(2) ter člena 9 in 10.

2. V Uredbi (ES) št. 2847/93 se črtajo členi 18, 28 b , 28 c in 28 d .

3. Uredba (ES) št. 3317/94 se razveljavi.

4. Sklicevanja na razveljavljene ali izbrisane določbe se razlagajo kot sklicevanja na določbe te uredbe in se berejo v skladu s korelacijsko tabelo v Prilogi III k tej uredbi.

Člen 36

Začetek veljavnosti

Ta uredba začne veljati dvajseti dan po objavi v Uradnem listu Evropske unije .

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Svet

Predsednik

PRILOGA I

Seznam obveznosti iz člena 10

- Sporočanje podatkov o celotnem ulovu in ribolovnem naporu v primernem roku, za kar poskrbijo nacionalni organi države članice, ki so pristojni za sporočanje takih podatkov;

- opustitev ribolova v skladu s členom 19 in ustrezna izvršitev te opustitve;

- prepoved ribolovnih dejavnosti v skladu s členom 20;

- obveznosti v zvezi satelitskimi sistemi za spremljanje plovil iz Uredbe Komisije (ES) št. 2244/2003 z dne18. decembra 2003 o podrobnih pravilih v zvezi s satelitskimi sistemi za spremljanje plovil[16] ali iz zadevnega sporazuma;

- obveznosti o elektronskem zapisovanju in poročanju podatkov o ribolovnih dejavnostih ter daljinskem zaznavanju, kakor je določeno v Uredbi Sveta (ES) št. 1966/2006 z dne 21. decembra 2006 o elektronskem zapisovanju in poročanju podatkov o ribolovnih dejavnostih ter daljinskem zaznavanju[17] in v njenih izvedbenih določbah.

PRILOGA II

Merila za ponovno dodelitev iz člena 13

Za ponovno dodelitev ribolovnih možnosti upošteva Komisija zlasti:

- datum vsake prejete prošnje;

- ribolovne možnosti, ki so na voljo za ponovno dodelitev;

- število prejetih prošenj,

- število držav članic, ki vlaga prošnje;

- če ribolovne možnosti v celoti ali delno temeljijo na količini ribolovnega napora ali ulova: pričakovan ribolovni napor ali ulov, ki naj bi ga opravilo vsako zadevno plovilo.

PRILOGA III

Uredba (ES) št. 1627/94 | Ustrezna določba v tej uredbi |

člen 3(2) | poglavje V |

člen 4(2) | poglavje V |

člen 9 | členi 25–27 |

člen 10 | člen 31 |

Uredba (ES) št. 2847/93 | Ustrezna določba v tej uredbi |

člen 18 | člen 17 |

člen 28b | člen 24 |

člen 28c | člen 28 |

člen 28d | člen 30 |

[1] Sporočilo Komisije Svetu in Evropskemu parlamentu z dne 8. decembra 2005, COM(2005) 647 konč.

[2] UL L 350, 31.12.1994, str. 13.

[3] UL L 261, 20.10.1993, str. 1. Uredba, kakor je bila nazadnje spremenjena z Uredbo (ES) št. 768/2005 (UL L 128, 21.5.2005, str. 1).

[4] UL L 18, 25.1.2007, str. 11.

[5] UL C , , str. .

[6] UL C […], […], str. […].

[7] UL L 350, 31.12.1994, str. 13.

[8] Sporočilo Komisije Svetu in Evropskemu parlamentu z dne 8. decembra 2005, COM(2005) 647 konč.

[9] UL L 184, 17.7.1999, str. 23.

[10] UL L 171, 6.7.1994, str. 7.

[11] UL L 261, 20.10.1993, str. 1. Uredba, kakor je bila nazadnje spremenjena z Uredbo (ES) št. 768/2005 (UL L 128, 21.5.2005, str. 1).

[12] UL L 358, 31.12.2002, str. 59.

[13] UL L 167, 2.7.1999, str. 5.

[14] UL L 203, 4.8.2005, str. 3.

[15] UL L 41, 14.2.2003, str. 26.

[16] UL L 333, 20.12.2003, str. 17.

[17] UL L 409, 30.12.2006, str. 1.